Lettre de Racan à madame Desloges
# Lettre de Racan à madame Desloges

| ◄ Lettre II. À M. d’Armilly | Lettre IV. À M. de Balzac  ► |
| - | - |

Madame,

Il ne faudroit plus qu’une lettre comme la dernière que j’ay reçue de vous pour me faire perdre la mauvaise opinion que j’ay de moi-mesme ; et encore, si les louanges que vous me donnez estoient dittes avec autant de vray-semblance que d’éloquence, j’aurois de la peine à m’empescher de les croire. Mais de me persuader que je sois devenu poly et cajoleux en un lieu où tous les autres deviennent sauvages, vous auriez aussitost fait de me persuader que N… est devenu sobre en Allemagne. Je sçay bien que, si je suis ennuieux à mes amys, ce n’est pas de la longueur de mes complimens, mais je voy bien que c’est affin que je n’aye plus de prise sur vous. Vous m’attaquez par l’endroit mesme où je pensois vous prendre, et vous servez contre moy des mesmes armes dont je vous pensois combattre, en me donnant une gloire que vous possédez si entière que personne n’y peut espérer de part après vous. Ne vous estonnez donc point si je demeure muet ; vous m’avez pris ce que je voulois dire, et semble que vous m’avez desrobé mon imagination. J’en suis quitte à bon marché de n’avoir perdu que des paroles où je me devois perdre moy-mesme. En effet, je ne tiens pas que les beautez de Cloris et d’Arténice ayent des charmes plus dangereux pour moy que la gloire d’estre au souvenir de la femme du monde que j’estime le plus, et que je dirois encore que j’ayme le plus, si vostre vertu me le vouloit permettre.

1. Femme distinguée avec laquelle Malherbe étoit aussi en relations, et à qui furent adressés les vers de Racan : Bien que Dumoulin en son livre, etc.

